"זהו דו-שיח דימיוני עם שנטל. שנטל כפי שהיא מופיעה בסרט "לפוצץ את העיר". רציתי ללוות אותה, ללוות כל תנועה שלה, את השתיקות שלה, את הריקוד שלה, הנלעג ובה בעת רציני עד מוות, את חרדתה בשעה שהיא מפזמת קטעי מנגינות. לעקוב אחריה, להפתיע אותה, להפתיע את עצמי בכל צעד. אפתח בצ'לו סולו. בארטוק. שני פרקים מתוך היצירה האחרונה שלו שהלחין ב-1944. הסונטה שלו לכינור סולו, המעובדת כאן לצ'לו. אנרגיה אלימה. רצף של צבעים, ריקודים, וירטואוזיות, שירי עם, שירים ממעמקים. ואז, לאחר פרק המלודיה, נישא קול ילדה בשירה, תחילה חרישית, ואז מתגברת והולכת. זהו קולה של שנטל בעוד היא רצה במעלה המדרגות ושרה. זהו הסרט "לפוצץ את העיר". לאחר הפיצוץ הסרט תם, ושוב נשמע קולה של הילדה, שרה את המנגינה הקצרה ששמענו בתחילת הסרט, בעוד אני מנגנת תפילה. ספרה של שנטל, "A Family in Brussels", מצא גם הוא את דרכו חרש-חרש אל בין התווים והתמונות. זהו מיצב מעולמה של שנטל. שאבתי השראה רבה ממה שהתרחש בשתי הדירות שלנו, זו מעל זו ברחוב אנרי שברו בפריז, כאשר אני ניגנתי ושנטל כתבה. הדימויים מתערבים במילים והמילים בתווים".

– סוניה ווידר-את'רטון